Nv schǒwent wie des meýen zit
Nv schǒwent wie des meýen zit·
gezieret hat den gruͤnen walt·
vnd schǒwent wie dú heide breit·
mit wunnenklichen blv̊men stat·
die vogel singent widerstrit·
ir froͤide ist worden manicvalt·
vil gar verswunden ist ir leit·
der meie si getroͤstet hat·

Der meýe troͤstet al dc lebt·
wan mih vil minnesiechen man·
dc herze min ist minne wunt·
des mv̊s ich svnder froͤide sin·
ist dc min lib iht froͤiden lebet·
dc herze siht mich weinent an·
vnd giht es si vil vngesvnt·
so mv̊s lan die froͤide min·

Ein hohe minne gernder man·
mit stetem mv̊te dc bin ich·
min hohe minne gernde gir·
dc herze min vnsanfte treit·
frǒwe reine gar valsches an·
wibes krone verdenke dich·
genedeklichen noch gegen mir·
dur din vil hohen werdekeit·

Si iehent ich sold vf gotes wege·
din lob niht singen frǒwe min·
sit es an mir missehagent·
so wil ich sprechen min gebet·
din ere habe got in siner pflege·
so mv̊s din lib enpfolhen sin·
Marien der vil heren maget·
dú nie an nieman missetet·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse